કહેવાય છે કે જુસ્સા માટે કોઇ વય નથી હોતી. એક બાળક પણ પોતાના જુસ્સાની મદદથી જંગ જીતી શકે છે અને ઉંમરલાયક વ્યક્તિ પણ. શું તમે વિશ્વાસ કરશો કે ૧૦૪ વર્ષના એક વૃદ્ધ મહીલામાં એવો જુસ્સો છે જે દેશના ઘણાં લોકોમાં નથી. તમને આશ્ચર્ય ત્યારે થશે જ્યારે તમે જાણશો કે આ ઉંમરલાયક મહીલાએ ન તો ક્યારેય ટીવી જોયું છે કે ન તો ક્યારેય અખબાર વાંચ્યું છે. નક્સલવાદ પ્રભાવિત વિસ્તારમાં રહેનારી આ મહીલાએ જે કામ કર્યું છે તે ખરેખર એક મોટી વાત છે. મોટી એટલા માટે કારણ કે તેમના આ કામથી દેશની તમામ મહીલાઓ અને પુરુષો પદાર્થપાઠ લઇ શકે છે અને પોતાની જાતને અને સમાજને સારો બનાવી શકે છે. આ મહિલાનું નામ છે કુંવરબાઈ. કુંવરબાઈએ પીએમ નરેન્દ્ર મોદીના સ્વચ્છતા અભિયાનથી પ્રેરિત થઇને પોતાની ૧૦ બકરીઓ વેચી દીધી અને પોતાના ઘરમાં શૌચાલયનું નિર્માણ કરાવ્યું. એટલું જ નહીં, કુંવરબાઈ શૌચાલય નિર્માણના અભિયાન વિશે લોકોને જાણકારી પણ આપી રહ્યાં છે. આ જૈફ વયે પણ તેઓ ગામમાં ફરીને લોકોને તેના વિશે જાણકારી આપી રહ્યા છે. વાત મોટી છે, તેથી તેને મોટા મંચ પર કહેવામાં આવે તેની જરૂર પણ છે.